Video: Uitspattigste geslagsonthulling nóg? | Maroela Media
'n Egpaar van Dubai het van die wêreld se hoogste gebou gebruik gemaak om die geslag van hul ongebore baba bekend te maak.
Anas en Asala Marwah is bekend in Dubai vanweë hul groot aanhang op verskillende sosialemediaplatforms. En nou het nóg meer mense van hulle kennis geneem nadat hulle die Burj Khalifa gebruik het om die geslag van hul ongebore baba bekend te maak.
Geslagsonthullingspartytjies het die afgelope paar jaar baie gewild geraak. Meeste mense sny egter 'n koek wat dan óf pienk óf blou binne is of laat bars 'n ballon waarna pienk of blou stof die geslag van die nuutste toevoeging tot die gesin aandui.
Die Marwah-egpaar het dit egter tot nuwe hoogtes gevat deur die onthulling op die 828 m hoë wolkekrabber te doen. Video's en foto's van die geleentheid word intussen wyd op sosiale media versprei.
Vriende en familie het saam met die egpaar op 'n uitkykplatform oorkant die Burj Khalifa bymekaargekom. Daar is van tien tot by een afgetel voordat die hele gebou in blou gehul is met die woorde "It's a boy". Die egpaar het 'n dogtertjie.
Geslagsonthullingspartytjies is dikwels ook om verkeerde redes in die nuus. 'n Geslagsonthullingspartytjie wat vroeër die maand in Los Angeles gehou is, het tot 'n reuseveldbrand gelei wat duisende hektaar in puin gelê het.